ועדה משותפת של ועדת החוץ והביטחון וועדת הכספים לתקציב הביטחון, כנסת 24, פרוטוקול מספר 23, 2021-10-25 09:45

רם בן ברק: סליחה על העיכוב.

רם בן ברק: אני בא מנהלל, ונפל היום מטען על כביש-6 ותקע אותנו שם כ-40 דקות.

רם בן ברק: בדרך-כלל, אני מגיע בזמן ואוכל סנדוויץ' עם חביתה לפני הדיון, והיום לא הספקתי.

רם בן ברק: הדיון פתוח, לפי סעיף 120(ב)(2) לתקנון הכנסת.

רם בן ברק: לבקשת חבר הכנסת מאיר, אנחנו מקיימים את הדיון.

רם בן ברק: מאיר, אתה רוצה לפתוח?

רם בן ברק: בבקשה.

מאיר יצחק הלוי: אגיד בכמה משפטים.

מאיר יצחק הלוי: קודם כול, אגיד לך תודה רבה על הביצוע המהיר של קיום הישיבה.

מאיר יצחק הלוי: כבר בישיבה הקודמת ציינתי שסוגיית התכנסות בסיס חיל-הים זה אירוע שהחל בפברואר 2004 עם דוד בן בעש"ט, והיו לו הרבה מאוד תחנות.

מאיר יצחק הלוי: יפרח, אספר לך רק אנקדוטה: אתמול שוחחתי עם ידידי משכבר הימים, בצלאל טרייבר, ונזכרנו איך ב-2013 ניסחנו יחד, הוא ואני, הודעה לעיתונות שעניינה התכנסות בסיס חיל-הים.

צבי האוזר: אגב, הייתי אז מזכיר הממשלה, והייתי בטוח שזה אוטוטו.

מאיר יצחק הלוי: זה כבר היה אחרי כמעט עשר שנים משנת 2004.

מאיר יצחק הלוי: אני חושב שבאמת כל אירוע טוב – הגיע הזמן לסיים אותו, וגם את הסאגה הזאת; כך אני מקווה, לפי מה שאני שומע מהשיחות הפרלימינריות שקיימתי, ואני מאוד מאוד מקווה שהיום נשמע את הבשורה שבאמת מביאה לשלב הבא, ואם אני מבין נכון – השלב הבא הוא גמר תכנון של הבסיס, שעניינו פינוי החלק המערבי וגם הקצאת שני הזנבות, כך אני קורא לזה, מדרום ומצפון של החלק המזרחי.

מאיר יצחק הלוי: אם כן, אני יותר מאשר אשמח לברך על המוגמר.

מאיר יצחק הלוי: אני חשבתי שטוב שההכרזה הזאת תתקיים בוועדה ולא בשיח טלפוני ביני לבין.

מאיר יצחק הלוי: ואז, אני גם אהיה עם כל תושבי העיר אילת שמחכים לפינוי הבסיס.

מאיר יצחק הלוי: חשוב לזכור שההתרחשות לא סתמית.

מאיר יצחק הלוי: מדובר בשטח, שבעצם היום הוא המשך של כל המע"ר.

מאיר יצחק הלוי: העיר, בהחלטה של תוכנית מיתארית, נעה לכיוון המע"ר – נעה לכיוון דרום, והחלק המערבי של הבסיס ממש מהווה חסם.

מאיר יצחק הלוי: עם קבלתו אנחנו גם מקבלים את מה שנקרא שטחי האופציה של קצא"א.

מאיר יצחק הלוי: זאת אמרת, בעצם, יש כאן שרשרת של תוכניות אופרטיביות שברגע שהעסק הזה ייפתח, כל העיר תיפתח עד כאן.

רם בן ברק: יפה.

רם בן ברק: בעיניי, מאוד חשוב הפיתוח של העיר אילת, עיר תיירותית חשובה.

רם בן ברק: היא לא גדולה מידי, ולכן כל חתיכת חוף שאפשר לנצל לרווחת תושבי מדינת ישראל - -

מאיר יצחק הלוי: גם חוף וגם שכונה חדשה.

רם בן ברק: - - התיירים ורווחת העיר, כמובן שזה רצוי ונכון.

רם בן ברק: אנחנו מקבלים בשורות היום או לא?

אלון יפרח: א', אני חושב שכן.

אלון יפרח: בוקר טוב לכולם.

אלון יפרח: שמי אלון יפרח, ואני ראש יחידת מתווה במשרד הביטחון.

אלון יפרח: כמו שמאיר אמר, אני חושב שבשעות שלפני הדיון נסגרה הסוגיה האחרונה שנגעה לטיוטת ההסכם, שלמעשה כבר אושרה על-ידי רשות מקרקעי ישראל בשבוע שעבר ונכתבה על ידינו עוד קודם, ואני מניח שבימים הקרובים – יעל תתייחס לזה תכף – משרד האוצר ישלים את האישור שלה, ואז באמת אפשר יהיה לא רק לברך אלא להתחיל לעבוד, כי זו לגמרי הכוונה של כולנו.

אלון יפרח: כולנו מאוד מאוד מושקעים בפרויקט הזה כבר הרבה מאוד זמן.

אלון יפרח: מאיר ואני מכירים כבר לא מעט שנים אגב השיח הספציפי הזה.

אלון יפרח: זה, בהחלט, יום טוב ויום חשוב, כי אם הנה זה הולך לקרות.

אלון יפרח: אני חושב שגם הדיון הזה, בסופו של דבר, עשה את הקווץ' הקטן שהביא את הסגירה האחרונה, ומפה יש רק לברך ולצאת קדימה.

רם בן ברק: סגן-אלוף אתי, את רוצה להוסיף משהו?

חכם גיאת: אין לי מה להוסיף.

חכם גיאת: למעשה, אני חושבת שכולנו מברכים על השלב הזה שאנחנו נמצאים בו.

חכם גיאת: כלל הסוגיות התקציביות מתואמות גם מול משרד האוצר וגם מול רשות מקרקעי ישראל.

רם בן ברק: יעל?

יעל אגמון: שוב, כמו שאלון אמר, הסוגיה האחרונה נפתרה אתמול בלילה, היום בבוקר, ומבחינתנו – פשוט קצת ביורוקרטיה פנימית אבל עד שבוע - - -

רם בן ברק: כמה ימים של ביורוקרטיה פנימית?

יעל אגמון: יומיים-שלושה.

צבי האוזר: תוך שלושה שבועות: לא חג שבועות זה, לא חג שבועות הבא.

צבי האוזר: – שלושה שבועות.

יעל אגמון: לא, לא.

יעל אגמון: ממש לא.

רם בן ברק: יומיים-שלושה?

יעל אגמון: ממש מעט.

מירי פרנקל-שור: תוך יומיים-שלושה יש שני תקנים?

יעל אגמון: לא.

יעל אגמון: התקנים יינתנו.

יעל אגמון: צריך לעשות פנייה תקציבית.

יעל אגמון: מה שאני מדברת עליו זה חתימה על ההסכם.

יעל אגמון: תקנים צריכים להיות מועברים כרגע בתוך התקציב ההמשכי בפנייה תקציבית.

קריאה: אבל הם מאושרים.

קריאה: תגידו לנו שזה מאושר, כך שנדע לפרוטוקול שזה מאושר.

יעל אגמון: כן, כן.

יעל אגמון: התקנים מאושרים.

יעל אגמון: תקן אחד הוא ממקורות במשרד הביטחון, ותקן אחד הוא תוספתי שיועבר בפנייה תקציבית למשרד הביטחון כרגע בתוך התקציב המאושר ולכשיאושר התקציב.

מירי פרנקל-שור: תוך כמה זמן תביאו את הפנייה התקציבית?

יעל אגמון: צריך שקודם יאושר התקציב.

מירי פרנקל-שור: ברור, אבל מה אחרי האישור?

יעל אגמון: מאוד מהר.

יעל אגמון: זה לא כזה - - -

רם בן ברק: אז עוד יומיים-שלושה את מעדכנת אותי בטלפון שהכול סגור?

יעל אגמון: כן.

רם בן ברק: מאיר, זה מקובל עליך?

מאיר יצחק הלוי: בהחלט.

מאיר יצחק הלוי: אם אפשר, עוד שאלה, ואנצל את ההזדמנות כדי לא להטריח את חברי הוועדה.

מאיר יצחק הלוי: מה המשך שאתם רואים?

מאיר יצחק הלוי: בסוף, אנחנו עכשיו מתכנסים להליך של תכנון.

קריאה: מרגע הישמע הגונג.

מאיר יצחק הלוי: ראיתי את לוח הגג, וזה נראה קצת - - -

נירה שפק: אתה מדבר על הפינוי ולא על התקן.

מאיר יצחק הלוי: תהליך תכנון פינוי.

מאיר יצחק הלוי: נראה לי שהוא קצת - - -

נירה שפק: זה הוצג בוועדת הכספים.

נירה שפק: הגיעו גם ממשרד האוצר.

מאיר יצחק הלוי: כן, זהו.

מאיר יצחק הלוי: אני שואל: האם אפשר קצת לצמצם רווחים, כי נראה לי שהוא קצת לוח עצל, כפי שהייתי מגדיר אותו?

אלון יפרח: אגיד כך: הלוח הזה תלוי גם באופן ובמשך הזמן שיידרש לנו להשלים את התכנון, את הסטטוטוריקה.

אלון יפרח: ככול שהסטטוטוריקה תהיה מהירה יותר, אפשר יהיה לרוץ עם זה מהר יותר קדימה.

אלון יפרח: אם זה יהיה כמו שאנחנו צופים, זה הלוח.

מאיר יצחק הלוי: היושב-ראש, כשיושבים על התכנון, ואני אומר לך, יפרח: רק תתחשבו בזה שאנחנו כבר סוחבים על גבינו את האירוע הזה 17 שנים.

מאיר יצחק הלוי: אני חושב, כמו שאמרתי, שהוא ראוי לקבל צמצום רווחים.

מאיר יצחק הלוי: תתעדפו אותו.

מאיר יצחק הלוי: אני מבטיח שבצדדים הסטטוטוריים, ודאי וודאי בכל מה שקשור לרשות המקומית ולוועדה המחוזית, תהיה מעורבות אישית שלי.

מאיר יצחק הלוי: יש לי מה להגיד.

רם בן ברק: אדוני, אתה כבר לא ראש העיר.

מאיר יצחק הלוי: אתמול נפרדו ממני, והיה אירוע מאוד גדול.

מאיר יצחק הלוי: אני חושב שיש שובלים של אמירות שלי שעוד איכשהו יישמעו.

אלון יפרח: אנחנו על כל סיוע, וככול שזה יתאפשר מהר יותר – אז בטח שאנחנו נהיה מעוניינים בזה.

אלון יפרח: בסך-הכול, אנחנו רוצים לממש את הפרויקט הזה הכי מהר שאפשר, ואז להגביר, כי אנחנו עוברים לתשתיות למטה שאמורות להיות תשתיות חדשות יותר וטובות, ולעשות גם את הטוב לעיר אילת.

מאיר יצחק הלוי: הסיכום שלך, אדוני היושב-ראש.

נירה שפק: אני רוצה להגיד משהו.

רם בן ברק: חברי הכנסת ביקשו לנצל את זה שזה פתוח לתקשורת ולתת גם הצהרה.

נירה שפק: זה לא עניין של פתוח לתקשורת.

נירה שפק: אני רוצה לומר משהו על המקרה הזה.

נירה שפק: בסוף, אנחנו רואים שרה-ארגון המחנות בכללותו נמשך ונמשך עם כל המחנות, ועשינו ישיבות שלמות על פינוי המחנות ועל הנושא התקציבי, ובסוף מגיע כאן מצב שבוועדת החוץ והביטחון צריך להתעסק בשני התקנים.

נירה שפק: אני אומרת: מעבר להצלחה שאומרים "יופי", צריכים רגע לעצור ולחשוב כמה עוד.

נירה שפק: אני מבקשת ללכת אחורה ולראות כמה עוד תקועים על כל מיני סיכומים כאלה, ואם יש – להביא את זה אלינו לכאן או לוועדת הכספים, כי לא עומדים בגאנט.

קריאה: את מדברת על פינוי.

נירה שפק: אני לא מדברת רק על פינוי.

נירה שפק: אני מדברת על פינוי המחנות, אזור תל-השומר, כרכור, מחנה 80, ואני מדברת על קריית-מלאכי.

נירה שפק: אני עוקבת אחרי הנושא הזה כבר המון שנים, ואני יודעת את נקודות החיכוך שלהם.

נירה שפק: פה יש שני תקנים.

נירה שפק: תשימו לב שוועדת החוץ והביטחון התכנסה על שני תקנים.

נירה שפק: זה אבסורד.

נירה שפק: אז אני מבקשת: תעשו רגע בדיקה, ואם יש עוד דברים בחיכוך – בואו לא נחכה לפעם הבאה שיבקשו מרם לעשות דיון על זה.

רם בן ברק: הערה חשובה מאוד.

יעל אגמון: אני רק אגיד שבהקשר למחנות שאת ציינת וגם בהקשרים אחרים, אני חושבת שבשנתיים-שלוש האחרונות נחתמו כמה הסכמים מאוד חשובים, שזה שוהם-3 שהוא שדרוג של שוהם-1, ו"צה"ל לנגב" שכן תופס איזשהו מסלול יותר טוב.

יעל אגמון: קריית התקשוב כבר בבנייה.

יעל אגמון: קריית המודיעין צפויה להיחתם; הם יקבלו ממש בימים הקרובים את ההרשאה להתחייב כדי לחתום.

יעל אגמון: זו כן התקדמות מאוד יפה.

יעל אגמון: אני חושבת שדווקא בתחומים האלה יש שיתוף פעולה מאוד טוב בין הצדדים.

נירה שפק: זו לא הערה בעי"ן – זו הערה באל"ף.

נירה שפק: שימו לב, תעברו, ואם יש נקודות חיכוך – נא שתפו אותנו ולא בדיעבד.

רם בן ברק: תודה.

רם בן ברק: צביקה?

צבי האוזר: באמת רציתי להצטרף למה שחברת הכנסת שפק אמרה ולקחת את זה אפילו צעד אחד נוסף.

צבי האוזר: פיתוח אילת הוא משימה לאומית מוכרת, ידועה ומוסכמת על כולם.

צבי האוזר: אני שואל את עצמי האם היינו צריכים לחכות ל-25 באוקטובר כדי לפתור את הבעיה כפי שהונחה כאן והאם היה צריך את התקציב, את המנוף הזה, כדי לפתור את הבעיה או שיכלו לפתוח את הבעיה הזאת לפני חודש-חודשיים, שנה או שנתיים.

צבי האוזר: צריך לקחת את המקרה הזה וללכת איתו אחורה ולהבין למה היינו צריכים להגיע לכאן בשביל לפתור אותו.

צבי האוזר: המערכת באמת צריכה לשאול את עצמה; לא לראות איפה תקועים ולהביא את זה אלינו, כי אני לא בטוח שהיכולת שלנו לפתור את הבעיה באמת קיימת.

צבי האוזר: אני חושב שהייתה פה באמת בעיה נחושה של חברי, מאיר יצחק הלוי; כולם אומרים "אילת חשובה, אילת חשובה", אבל הוא היחידי שנשאר עם המטה ומכה ובועט ודוחף, ואם הוא לא היה – כנראה שהדיון הזה לא היה מתקיים, ואם לא היה מתקיים הדיון הזה – כנראה שסיפור שני התקנים לא היה נפתר.

צבי האוזר: ואז, אנחנו צריכים לשאול את עצמנו טוב-טוב בדין וחשבון שאנחנו נותנים כלפי בורא עולם וכלפי אזרחי ישראל ולהגיד איך אנחנו מנהלים את עניינה של מדינה.

צבי האוזר: האם אנחנו מנהלים את זה כעניין של הקניין שלנו עצמנו?

צבי האוזר: וכך זו התנהלות שחברות פרטיות, במערכות פרטיות, לא הייתה לוקחת כל כך הרבה זמן בשביל לקבל את התוצאה הזאת.

צבי האוזר: אנחנו צריכים להפנים – וזו השורה התחתונה – שזמן הוא משאב ציבורי כמו כסף.

צבי האוזר: אתם כל הזמן ערניים לכסף, ואתם כל הזמן בוחנים את עצמכם בכסף, ואתם לא בוחנים את עצמכם בזמן שהוא משאב לא פחות חשוב.

צבי האוזר: שוב, אני רוצה לברך את ידידי מאיר.

רם בן ברק: תגיד מילה טובה גם לראש הוועדה.

נירה שפק: לראש הוועדה - -

צבי האוזר: ולראש הוועדה.

צבי האוזר: אתה צודק.

נירה שפק: על יכולת קבלת ההחלטות.

צבי האוזר: - - ולכל הוועדה.

צבי האוזר: אנחנו כן הפעם התכופפנו והרמנו את הדבר הזה, אבל לא כך מנהלים.

רם בן ברק: חברים, אני מודה לכם מאוד.

רם בן ברק: אני חושב שנאמרו כאן שתי הערות חשובות.

רם בן ברק: מאיר, אני מבקש שנעקוב אחרי הדבר הזה, שנראה שגם ההחלטות מתקבלות, שגם התכנון מתקדם ונאיץ את זה, וננסה לכפר על הזמן שהפסדנו בזמן תכנון ויישום יותר - - -

מאיר יצחק הלוי: אני יכול להניח שבזמן הקרוב אני אביא את הנושא של בכלל כל השטח הזה לוועדות הרלוונטיות.

רם בן ברק: בסדר גמור.

רם בן ברק: אני מודה לכם.

רם בן ברק: שיהיה לכם אחלה יום.

רם בן ברק: תודה רבה.